《观行上座所作维摩问疾图》
宋代·释士圭

道人眈眈痴虎头，瞭然电转开双眸。枯木已死寒岩秋，定中霹雳摧四牛。

起来下笔不能休，新诗字字蟠银钩。发其馀者漫不收，散而纵横为九流。

我观此画真其尤，病维摩诘小有瘳。文殊大士从之游，彼上人者难对酬。

两公文章虎而彪，万古凡马空骅骝。向来曹韩与韦侯，笔端亦尝知此否。

世间画本多山丘，阅人何翅如传邮。对此可以销百忧，先生胡为吟四愁。

作者简介：释士圭（一○八三～一一四六），号竹庵，俗姓史，成都（今属四川）人。十三岁求为僧，初依成都大慈寺宗雅，后南游谒诸尊宿，师龙门佛眼清远。徽宗政和末，出世和州天宁寺。高宗绍兴间奉诏开山雁荡能仁。十五年（一一四五），住温州龙翔寺。十六年卒，年六十四。为南岳下十五世，龙门佛眼清远禅师法嗣。《嘉泰普灯录》卷一六、《五灯会元》卷二○有传。　释士圭诗，据《续古尊宿语要》、《嘉泰普灯录》等书所录，编为一卷。